ΓΡΑΠΤΗ ΕΡΩΤΗΣΗ E-0586/99

υποβολή: Nuala Ahern (V) προς την Επιτροπή

(12 Μαρτίου 1999)

Θέμα: Τέταρτη έκθεση σχετικά με την τρέχουσα κατάσταση και τις προοπτικές διαχείρισης των ραδιενεργών αποβλήτων στην Ευρωπαïκή Ένωση (COM(98)799 τελικό)

Στην Ανακοίνωση της Επιτροπής και την τέταρτη έκθεση σχετικά με την τρέχουσα κατάσταση και προοπτικές διεχείρισης των ραδιενεργών αποβλήτων στην Ευρωπαϊκή Ένωση (COM(98)799 τελικό, με ημερομηνία 11 Ιανουαρίου 1999) η Επιτροπή αναφέρεται σε πολυάριθμα προηγούμενα ψηφίσματα του Συμβουλίου από το 1989,επί των οποίων έχει βασισθεί η στρατηγική, για παράδειγμα στο τμήμα 1.8. Γιατί η Επιτροπή δεν έκανε καμία μνεία στην έκθεση του Κοινοβουλίου σχετικά με τη μεταφορά και την αποθήκευση ραδιενεργών αποβλήτων την οποία συνέταξε ο κ. Llewellyn Smith, A3-0220/93(1), την οποία ενέκρινε με τροπολογίες το Κοινοβούλιο στις 16 Ιουλίου 1993; Συγκεκριμένα, γιατί δεν ανταποκρίθηκε η Επιτροπή στη σύσταση 19 της έκθεσης η οποία ζητεί από την Επιτροπή να δημιουργήσει μια πλήρη βάση δεδομένων με όλες τις κατηγορίες ραδιενεργών αποβλήτων ανά τοποθεσία στην Κοινότητα;

Απάντηση της κας Bjerregaard εξ ονόματος της Επιτροπής

(31 Μαρτίου 1999)

Η κύρια αναφορά στην τέταρτη έκθεση αφορά το ψήφισμα του Συμβουλίου της 15ης Ιουνίου 1992 με το οποίο εγκρίθηκε πρόγραμμα δράσης στον τομέα της διαχείρισης των ραδιενεργών αποβλήτων.(2) Το πρώτο σημείο αυτού του προγράμματος - η απαίτηση παροχής στο Συμβούλιο ανάλυσης της κατάστασης και των προοπτικών στον τομέα της διαχείρισης των ραδιενεργών αποβλήτων στα κράτη μέλη, αποτελεί τη βάση της τέταρτης έκθεσης. Η ανάλυση αυτή προϋποθέτει ειδικές πληροφορίες για ορισμένα θέματα συμπεριλαμβανομένων των διοικητικών, κανονιστικών και νομοθετικών δομών και πλαισίων που σχετίζονται με την διαχείριση των ραδιενεργών αποβλήτων στην Κοινότητα. Οι άλλες αναφορές σε οδηγίες, ψηφίσματα και ανακοινώσεις στο τμήμα (τμήμα 1.8) στο οποίο αναφέρεται το Αξιότιμο Μέλος του Κοινοβουλίου σχετίζονται με τις συγκεκριμένες αιτήσεις πληροφοριών.

Η σύσταση αριθ. 17 του ψηφίσματος του Κοινοβουλίου για τα θέματα περιβάλλοντος και δημόσιας υγείας που αφορούν στη μεταφορά, την αποθήκευση και την επανεπεξεργασία αναλωθέντος πυρηνικού καυσίμου(3) καλούσε την Επιτροπή να καταρτίσει πλήρη βάση δεδομένων για όλες τις κατηγορίες των κατά τόπους ραδιενεργών αποβλήτων στην Κοινότητα. Αυτό υπερβαίνει κατά πολύ τις απαιτήσεις του προγράμματος δράσης το οποίο υποχρεώνει αποκλειστικά και μόνο την Επιτροπή να συντάξει κατάλογο των εγκαταστάσεων αποθήκευσης σε ό,τι αφορά τον χαρακτήρα του αποθηκευθέντος προϊόντος. Θα πρέπει να προστεθεί ότι η διαμόρφωση ανάλογης βάσης δεδομένων προς εκείνη που προτείνει το Κοινοβούλιο δεν θα ήταν ιδιαίτερα πρακτική. Μία πλήρης βάση δεδομένων για ένα κράτος μέλος, για παράδειγμα η βάση δεδομένων για το Ηνωμένο Βασίλειο που έχει καταρτιστεί από το ΝΙREX (DOE/RAS/96.001), περιλαμβάνει 444 σελίδες, εξαιρουμένων πολλών εκατοντάδων σελίδων παραρτημάτων. Η έκθεση που συνέταξε για τη Γαλλία η ANDRA περιλαμβάνει αντίστοιχο αριθμό σελίδων. Η αναδημοσίευση αναλόγων πληροφοριών, οι οποίες ούτως ή άλλως έχουν ήδη δημοσιοποιηθεί, θα μπορούσε να θεωρηθεί ως κατασπατάληση ιδιαίτερα περιορισμένων πόρων. Επιπλέον η Επιτροπή θεωρεί ότι τα συνοπτικά δεδομένα που περιλαμβάνει η τέταρτη έκθεσή της θα μπορούσαν να απευθύνονταν σε λίαν ευρύτερο κοινό.

Παράλληλα, η Επιτροπή ενδέχεται να εγκρίνει σύντομα σύσταση για ένα πρόγραμμα κοινοτικής ταξινόμησης των ραδιενεργών αποβλήτων που μελλοντικά αναμένεται να συμβάλλει στη βελτίωση της συλλογής και της ανακοίνωσης πληροφοριών σχετικά με όλες τις μορφές ραδιενεργών αποβλήτων.

(1) ΕΕ C 255 της 20.9.1993, σελ. 255.

(2) ΕΕ C 158 της 25.6.1992.

(3) ΕΕ C 255 της 20.9.1993.